ચંદ્રમણિએ ખાનગી ન્યૂઝ ચેનલના પત્રકારને જણાવ્યું કે સીતાફળના પલ્પના વેચાણથી થતી આવક બમણી થઇ છે. પહેલા 50 રૂપિયાની આવક થતી હતી હવે દરરોજ 700 રૂપિયા કમાઇએ છીએ. પરંતુ જ્યારે પત્રકારે પુછ્યુ કે 700 રૂપિયામાં કેટલી ભાગીદાર મહિલાઓ છે? જેના જવાબમાં ચંદ્રમણિએ કહ્યું કે ગામની 12 મહિલાઓએ જૂથ બનાવી કામગીરી કરી છે અને તમામનો હિસ્સો સમાન છે. હવે જો ગણતરી કરવામાં આવે તો એક મહિનામાં 21000 રૂપિયા આવક 12 મહિલાઓ વચ્ચે થાય. એટલે કે દરેક મહિલાના હિસ્સામાં 1750 રૂપિયા આવે અને પ્રતિ દિવસ પ્રમાણે ગણીએ તો દરેક મહિલાને પ્રતિ દિવસ 58 રૂપિયા 33 પૈસાની કમાણી થાય. ચંદ્રમણિના દાવા અનુસાર પહેલા તે 50 રૂપિયા કમાતા હતા અને હવે 58 રૂપિયા કમાય છે તો તેમની આવક બમણી કેવી રીતે થઇ કહેવાય? ખાનગી ન્યૂઝ ચેનલના પત્રકાર દ્વારા ગામના આ જૂથમાં કામ કરતી અન્ય મહિલા પુષ્પા માનિકપુરી સાથે વાત કરવામાં આવી તો તેણે જણાવ્યુ કે તેમની આવકમાં કોઈ ફેર પડ્યો નથી. અમને કોઈ ફાયદો નથી થયો. અમે જે રકમ આ ગૃપ બનાવવા ભરી હતી તેનું વળતર નથી મળ્યું. આમ વડાપ્રધાન મોદી અને મહિલાએ કર્યો દાવો પોકળ સાબિત થયો છે.